Kevin Danso

**Kevin Danso** (s. 19. syyskuuta 1998 Voitsberg, Itävalta) on itävaltalainen jalkapalloilija, joka edustaa englantilaista Tottenham Hotspuria ja Itävallan maajoukkuetta. Pelipaikaltaan hän on keskuspuolustaja.

Danso on FC Augsburgin kasvatti, mutta pelasi myös Readingin ja Milton Keynes Donsin akatemioissa nuorena. Hän pääsi Augsburgin edustusjoukkueeseen marraskuussa 2017 ja teki ammattilaisdebyyttinsä Bundesliigassa samassa kuussa. Elokuussa 2019 Danso lainattiin Southamptoniin vuoden ajaksi 4 miljoonan euron lainakorvauksella. Lainan päättymisen jälkeen hänet taas lainattiin, Fortuna Düsseldorfiin vuoden ajaksi, tällä kertaa 500 tuhannen euron korvauksella. Elokuussa 2021 Danso siirtyi RC Lensiin 5,5 miljoonan euron siirtokorvauksella. Heinäkuussa 2025 hän siirtyi 25 miljoonalla eurolla Tottenhamiin, jossa oli pelannut lainasopimuksella jo helmikuusta 2025 lähtien.

Danso esiintyi ensi kertaa Itävallan maajoukkueessa syyskuussa 2017. Ennen tätä hän oli edustanut maata nuorten maajoukkueissa. Hän oli Itävallan mukana alle 21-vuotiaiden Euroopan-mestaruuskilpailuissa 2019. Tämän lisäksi hän oli myös mukana alle 17-vuotiaiden Euroopan-mestaruuskilpailuissa 2015. 

## Seurajoukkueura
Danso siirtyi FC Augsburgin nuorisoakatemiaan, pelattuaan ensin Milton Keynes Donsin ja Readingin akatemioissa. Hän pääsi edustusjoukkueeseen maaliskuussa 2017 ja teki samassa kuussa ammattilaisdebyyttinsä Bundesliigan 23. kierroksen ottelussa RB Leipzigia vastaan, jossa hän aloitti avauskokoonpanossa ja pelasi koko ottelun. Koko kaudella 2016–2017 hän pelasi Bundesliigassa seitsemän ottelua ja pelasi täydet 90 minuuttia muun muassa otteluissa Bayern Münchenia ja Eintracht Frankfurtia vastaan.

Danso teki ensimmäisen Augsburg-maalinsa marraskuussa 2017 Bundesliigan 11. kierroksen ottelussa Bayer Leverkusenia vastaan. Hän teki myös toisen maalin Bundesliigassa samalla kaudella, helmikuussa 2018 24. kierroksen ottelussa, kun vastassa oli Borussia Dortmund. Hän pelasi kaudella 2017–2018 sarjassa 16 ottelua.

Danso onnistui kolmannen kerran maalinteossa 31. kierroksen ottelussa huhtikuussa 2019 jälleen kerran Bayer Leverkusenia vastaan. Hän pelasi koko kaudella 2018–2019 16 ottelua Bundesliigassa ja kolme DFB-Pokalissa. 

Elokuussa 2019 Southampton hankki Danson vuoden lainalle osto-optiolla neljän miljoonan lainakorvauksella. Debyyttinsä hän teki samassa kuussa Valioliigan kolmannen kierroksen ottelussa Brightonia vastaan vasempana laitapuolustajana. Hän pelasi lainakaudellaan neljä ottelua Valioliigaa, ja kaksi ottelua FA Cupia ja Englannin liigacupia.

Danso siirtyi lainalle Fortuna Düsseldorfiin vuodeksi elokuussa 2020 500 tuhannen euron lainakorvauksella. Hän teki ensiesiintymisensä 2. Bundesliigassa elokuussa 2020 kauden avausottelussa Hamburger SV:ta vastaan, jossa hän pelasi täydet 90 minuuttia. Hän teki ensimmäisen maalinsa Fortuna Düsseldorfissa tammikuussa 2021 sarjan 17. kierroksen ottelussa Greuther Fürthia vastaan, joka ei jäänyt viimeiseksi, kun hän onnistui maalinteossa saman vuoden huhtikuussa St. Paulia vastaan 30. kierroksella. Hän pelasi kaudella 2020–2021 2. Bundesliigassa 32 ottelua ja DFB-Pokalissa yhden, koko tappiollisen toisen kierroksen ottelun RW Essenia vastaan.

Danso siirtyi Lensiin elokuussa 2021 5,5 miljoonan euron siirtokorvauksella. Hän teki debyyttinsä joukkueelle samassa kuussa, kun hän tuli vaihdosta kentälle Ligue 1:n kauden avausottelussa Stade Rennaisia vastaan. Ottelussa hän pelasi noin neljä minuuttia. Hän aloitti ensimmäistä kertaa avauskokoonpanossa, kun hän pelasi koko kolmannen kierroksen ottelun AS Monacoa vastaan. Danso teki myös kaksi maalia joukkueessa samalla kaudella, 29. kierroksen ottelussa Clermont Footia vastaan maaliskuussa 2022 ja kauden toiseksi viimeisellä kierroksella ESTAC Troyesia vastaan saman vuoden toukokuussa. Kaudella 2021–2022 hän pelasi Ligue 1:ta 33 ottelua ja Coupe de Francessa kolme.

Kaudella 2022–2023 Danso pelasi Ligue 1:ssa 37 ottelua, joissa hän teki yhden maalin, jälleen kerran ESTAC Troyesin verkkoon seitsemännellä kierroksella syyskuussa 2022. Coupe de Francessa hän pelasi tuttuun tapaan kolme ottelua, joissa kaikissa hän oli kentällä koko ottelun ajan.

Kaudella 2023–2024 Danso pelasi Ligue 1:ssa 30 ottelua ja teki niissä yhden maalin, maaliskuussa 2024 Lyonia vastaan. Hän pelasi Mestarien liigan lohkovaiheessa kuusi ottelua ja Eurooppa-liigassa yhden ottelun. Coupe de Francessa hän pelasi yhden ottelun.

Kaudella 2024–2025 Danso pelasi Lensissä tammikuun loppuun mennessä 12 Ligue 1:n ottelua, kaikki avauskokoonpanossa. Ranskan cupissa ja Mestarien liigan karsinnoissa hän pelasi yhden ottelun. Helmikuun alussa hän siirtyi loppukauden mittaisella lainasopimuksella Tottenhamiin. Hän pelasi Valioliigassa kymmenen ottelua sekä FA Cupissa ja Englannin liigacupissa yhden ottelun. Tottenhamin voittamassa Eurooppa-liigassa hän pelasi kolmessa ottelussa. Loppuottelussa hän tuli vaihdosta kentälle.

Danso siirtyi Tottenhamiin pysyvällä siirrolla kesällä 2025.

## Maajoukkueura
Danso pelasi lähes kaikissa Itävallan nuorten maajoukkueissa. Hänen ensimmäiset nuorten arvokisansa olivat alle 17-vuotiaiden Euroopan-mestaruuskilpailut 2015. Tämän jälkeen hän oli Itävallan joukkueessa alle 21-vuotiaiden Euroopan-mestaruuskilpailuissa 2019. Hän teki A-maajoukkuedebyyttinsä syyskuussa 2017 MM-karsintaottelussa Walesia vastaan. Hän pelasi vuoden 2018 MM-kilpailujen ja vuoden 2024 EM-kilpailujen karsinnoissa. EM-lopputurnauksessa 2024 hän pelasi täyden peliajan alkulohko-ottelussa Ranskaa ja tappiollisessa neljännesvälieräottelussa Turkkia vastaan sekä tuli vaihdosta kentälle alkulohko-ottelussa Puolaa vastaan. Danso on pelannut 12. heinäkuuta 2025 mennessä 25 A-maaottelua, joissa hän on ollut 17 kertaa avauskokoonpanossa. Hän ei ole tehnyt A-maaotteluissaan maaleja.

## Lähteet